b'\n_START_ARTICLE_\nVelika nagrada Montreuxa 1934\n_START_SECTION_\nPred dirko\n_START_PARAGRAPH_\nDirka po ulicah Montreuxa je bila nova na koledarju dirk za Veliko nagrado, toda \xc5\xa1tartna lista je bila okle\xc5\xa1\xc4\x8dena, ker je potekala isti vikend \xc5\xa1e dirka Eifelrennen. Scuderia Ferrari je na dirko prijavil tri dirka\xc4\x8de, za italijansko mo\xc5\xa1tvo so nastopili Carlo Felice Trossi, Guy Moll in Achille Varzi. Njihovi glavni tekmeci za zmago so bili privatniki z Maseratiji in Bugattiji.\n_START_SECTION_\nDirka\n_START_PARAGRAPH_\nNa dan dirke niso bile napolnjene z gledalci le tribune ob stezi, ampak tudi vsa okna in balkoni po centru Montreuxa. Philippe \xc3\x89tancelin, ki je bil s svojim modrim dirkalnikom Maserati 8CM najhitrej\xc5\xa1i na kvalifikacijskem treningu, je \xc5\xa1tartal najbolje, sledili pa so mu Whitney Straight, Guy Moll in Benoit Falchetto. Moll se je \xc5\xbee kmalu prebil na drugo mesto, toda v enajstem krogu je opravil dolg postanek v boksu zaradi te\xc5\xbeav s \xc4\x8drpalko za olje in padel na za\xc4\x8delje, kasneje pa je dokon\xc4\x8dno odstopil. Varzi je lepo napredoval in je bil \xc5\xbee tretji, sledila pa sta mu mo\xc5\xa1tveni kolega Trossi in Hugh Hamilton._NEWLINE_Na polovici dirke je imel \xc3\x89tancelin \xc5\xbee dobro minuto prednosti pred Varzijem med tem, ko je Trossi zaostajal \xc5\xa1e trinajst sekund. Straight je padel na \xc4\x8detrto mesto zaradi ve\xc4\x8d postankov, ki jih je moral opraviti, da so mu o\xc4\x8distili dirkalna o\xc4\x8dala, omazana od olja iz dirkalnika pred njim. Ferrarijeva dirka\xc4\x8da sta lovila \xc3\x89tancelina, ki je imel rahle te\xc5\xbeave z zavorami. V devetin\xc5\xa1estdesetem krogu je Varzi opravil hiter postanek v boksih, zaradi \xc4\x8desar je padel na tretje mesto. Pet krogov pred koncem je imel \xc3\x89tancelin \xc5\xa1e trinajst sekund prednosti pred Trossijem, ki je slovel kot specialist za uli\xc4\x8dna dirkali\xc5\xa1\xc4\x8da. S \xc4\x8dasi hitrej\xc5\xa1imi od \xc4\x8dasa najbolj\xc5\xa1ega \xc5\xa1tartnega polo\xc5\xbeaja, je Varzi ujel vodilnega Francoza in ga prav v zadnjem krogu tudi prehitel. tretje mesto pa je osvojil Varzi \xc5\xbee s krogom zaostanka.'